《宿祖印寺一首》
宋代·王阮

下马杉松石径幽，暗泉一带抱山流。
长廊隐隐丹青古，香雾蒙蒙日夜浮。
缺月有情还委照，覊人无语独登楼。
急呼老瓦招欢伯，为洗胸中万斛愁。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。